Vitinha

Vítor Machado Ferreira, tunnetaan myös nimellä Vitinha (s. 13. helmikuuta 2000 Santo Tirso), on portugalilainen jalkapalloilija, joka edustaa Ranskan Ligue 1:ssä pelaavaa Paris Saint-Germainia. Pelipaikaltaan hän on keskikenttäpelaaja.

Vitinha tuli vuonna 2025 kolmanneksi maailman parhaalle pelaajalle myönnettävän Kultaisen pallon äänestyksessä.

 Seurajoukkueura 

 Alkuvaiheet 
Vitinha liittyi FC Porton junioriakatemiaan 11-vuotiaana. Kauden 2015–2016 hän pelasi lainalla portugalilaisseura Padroensen junioriakatemiassa. Vitinha voitti kaudella 2018–2019 Porton junioreissa seuran ensimmäisen UEFA Youth Leaguen mestaruuden.

Aikuisten tasolla Vitinha debytoi 11. elokuuta 2019 FC Porton reservijoukkueessa LigaPron ottelussa SC Covilhãa vastaan. Porton edustusjoukkueessa hän pelasi ensimmäistä kertaa 14. tammikuuta 2020 Portugalin cupin puolivälieräottelussa Varzimia vastaan, jossa hän tuli vaihdosta kentälle 85. minuutilla Luis Díazin tilalle. Kaudella 2019–2020 Vitinha pelasi Portugalin liigassa kahdeksassa ottelussa Porton voittaessa Portugalin mestaruuden.

 Wolverhampton Wanderers 
Vitinha siirtyi 9. syyskuuta 2020 vuoden mittaisella lainasopimuksella Englannin Valioliigan Wolverhampton Wanderersiin. Lainasopimukseen sisältyi myös 20 miljoonan euron osto-optio.

Vitinha teki Wolverhamptonin riveissä ensimmäisen maalinsa 22. tammikuuta 2021 FA Cupin neljännen kierroksen ottelussa Chorleyta vastaan ottelun 12. minuutilla. Hän pelasi kauden aikana 19 pääsarjaottelussa. Wolverhampton ei käyttänyt kauden päätyttyä lainasopimukseen kuulunutta osto-optiota.

 Paluu Portoon 
Kaudella 2021–2022 Vitinha nousi avainpelaajaksi FC Portossa. Hän pelasi kauden aikana yhteensä 47 ottelussa. Kauden aikana hänet valittiin Primeira Ligan kuukauden parhaaksi pelaajaksi sekä joulukuussa 2021 että tammikuussa 2022.

Vitinha voitti kaudella 2021–2022 Porton riveissä Portugalin liigan ja Portugalin cupin. Kauden päätteeksi Vitinha palkittiin Primeira Ligan kauden parhaana nuorena pelaajana.

 Paris Saint-Germain 
Ranskalaisseura Paris-Saint Germain tiedotti 30. kesäkuuta 2022 hankkineensa Vitinhan joukkueeseensa vuoteen 2027 ulottuvalla sopimuksella. Siirtosumman on kerrottu olevan noin 40 miljoonaa euroa.

Ensimmäisen maalinsa PSG:n pelaajana Vitinha teki 15. huhtikuuta 2023 Ligue 1-ottelussa Lensiä vastaan. Kaudella 2022–2023 Vitinha pelasi PSG:ssä yhteensä 48 ottelua, joista 36 kuului Ligue 1:een ja kahdeksan Mestarien liigaan. Hän teki Ligue 1:ssä kaksi maalia. Hän voitti Ranskan supercupin ja Ligue 1:n mestaruuden. Kaudella 2023–2024 hän pelasi 46 ottelua, joista 28 kuului Ligue 1:een ja 12 Mestarien liigaan. Hän teki Ligue 1:ssä seitsemän maalia ja Mestarien liigassa, jossa PSG ylsi välieriin, kaksi maalia, yhden kummassakin puolivälieräottelussa FC Barcelonaa vastaan. Hän voitti Ranskan supercupin, Ranskan cupin ja Ligue 1:n mestaruuden.

PSG voitti kaudella 2024–2025 Ranskan liiga- ja cupmestaruuden sekä Mestarien liigan. Vitinha pelasi Ligue 1:ssä 29 ottelua, joista avauskokoonpanossa 20, ja teki viisi maalia. Mestarien liigassa hän pelasi kaikissa 17 ottelussa ja oli yhtä vaille kaikissa avauskokoonpanossa. Hän teki maalin kummassakin play off -kierroksen otttelussa Brestiä vastaan. Loppuottelussa Interiä vastaan hän syötti Désiré Douén 3–0-maalin. Hänet valittiin Mestarien liigan kauden joukkueeseen 2024–2025.

Vitinha tuli vuonna 2025 kolmanneksi maailman parhaalle pelaajalle myönnettävän Kultaisen pallon äänestyksessä.

 Maajoukkueura 
Useita Portugalin juniorimaajoukkueita edustanut Vitinha debytoi aikuisten tasolla Portugalin A-maajoukkueessa 29. maaliskuuta 2022 MM-karsintaottelussa Pohjois-Makedoniaa vastaan.

MM-kilpailuissa 2022 Vitinha pelasi Portugalin avauskokoonpanossa alkulohko-ottelussa Etelä-Koreaa vastaan ja tuli vaihdosta kentälle neljännesvälieräottelussa Sveitsiä vastaan sekä tappiollisessa puolivälieräottelussa Marokkoa vastaan. EM-kilpailuissa 2024 hän pelasi avauskokoonpanossa kahdessa alkulohko-ottelussa sekä neljännesvälierässä Sloveniaa ja puolivälierässä Ranskaa vastaan.

Vitinha on pelannut toukokuun 2025 loppuun mennessä 27 A-maaottelua, joista 15 ottelua avauskokoonpanossa. Maaleja hän ei ole tehnyt.

 Pelityyli 
Vitinhaa on verrattu pelityyliltään João Moutinhoon ja Decoon. Hänen vahvuuksikseen kuvaillaan hänen monipuolisuuttaan sekä erityisesti hänen syöttö– ja pallonhallintataitojaan. Vitinhaa on myös kehuttu hänen puolustuspelaamisestaan.

 Lähteet 

Luokka:Portugalilaiset jalkapalloilijat
Luokka:Vuonna 2000 syntyneet
Luokka:Elävät henkilöt